Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2022/C 459/07)

Šiuo paskelbimu suteikiama teisė pateikti prieštaravimą dėl pakeitimo patvirtinimo paraiškos pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Bovški sir“

ES Nr. PDO-SI-0423-AM01— 2.9.2020

SKVN (x) SGN ( )

1. Pareiškėjų grupė ir teisėtas interesas

Društvo rejcev drobnice Bovške („Bovec“ veislės avių ir ožkų augintojų asociacija)

Pareiškėja yra ta pati grupė, kuri pateikė „Bovški sir“ registravimo paraišką, todėl ji turi teisėtą interesą.

Adresas: Trenta 34

SI - 5232 Soča

Šalis: Slovėnija

Tel. + 386 31 409 012

2. Valstybė narė arba trečioji šalis

Slovėnija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☐ Geografinė vietovė

☐ Kilmės įrodymas

☒ Gamybos būdas

☒ Ryšys su geografine vietove

☒ Ženklinimas

☒ Kita

4. Pakeitimo (-ų) rūšis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikomas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimai

5.1. Produkto aprašymas

1. Pakeitimas

Visi šiame skirsnyje nurodyti pakeitimai susiję su specifikacijos 1.2.1 punkto (Produkto pateikimas) pakeitimais.

Sakinys „Avių pienas turi būti pagamintas iš vietinės „Bovec“ veislės avių pieno.“ pakeičiamas sakiniu „Ne mažiau kaip 80 % avių pieno turi būti pagaminta iš vietinės „Bovec“ veislės avių ir šios veislės mišrūnų (pvz., patobulintos Bovec veislės avių) pieno, o likusi pieno dalis gali būti gauta iš kitų veislių avių.“.

Šis pakeitimas grindžiamas tuo, kad „Bovec“ veislės avių genetinė įvairovė palaipsniui mažėja, nes po Antrojo pasaulinio karo „Bovec“ veislė beveik išnyko, o tai labai apribojo jos genetinį potencialą. Dėl šios priežasties augintojai retkarčiais naudojo kitų veislių, daugiausia „Friesian“ veislės, avinus. Patobulinta „Bovec“ avių veislė išvesta kryžminant vietinės „Bovec“ veislės avis su „East Friesian“ veislės avimis, kurios yra ypač vaisingos ir kurių primilžis yra labai didelis. Vietinė „Bovec“ avių veislė buvo patobulinta siekiant išvesti didesnes avis, kurios, jas šeriant kokybišku pagrindiniu pašaru, galėtų duoti daugiau pieno. Patobulinta „Bovec“ avių veislė užregistruota kaip nauja veislė nuo 2020 m. Jų primilžis panašus į „Bovec“ veislės avių primilžį, o abiejų veislių piene yra panaši baltymų ir riebalų dalis. Todėl šis pakeitimas nedaro poveikio galutinėms „Bovški sir“ charakteristikoms ir juslinėms savybėms.

2. Pakeitimas

Sakinys „„Bovški sir“ gaminamas suformuojant 20–26 cm skersmens, 8–12 cm aukščio ir 2,5–4,5 kg svorio apskritą sūrio galvą.“ pakeičiamas sakiniu „„Bovški sir“ gaminamas suformuojant 17–26 cm skersmens, 8–12 cm aukščio ir 1,8–4,5 kg svorio apskritą sūrio galvą.“.

Šiuo pakeitimu apatinė sūrio galvos skersmens riba sumažinama nuo 20 cm iki 17 cm, o apatinė svorio riba – nuo 2,5 kg iki 1,8 kg.

Pastaraisiais metais turizmas tapo vienu iš sparčiausiai augančių sektorių Sočos slėnyje, o dėl to labai padidėjo „Bovški sir“ paklausa ir pasikeitė pardavimo modelis. Paprastai klientai pageidauja pirkti sūrį „Bovški sir“ tiesiogiai iš gamintojų visą ir tuo paaiškinama didelė lengvesnių sūrių paklausa. Taigi pakeitus „Bovški sir“ sūrio galvų dydį ir svorį gamintojai gali gaminti sūrius lanksčiau, nes dėl šio pakeitimo galima gaminti mažesnes ir (arba) lengvesnes „Bovški sir“ sūrio galvas ir taip patenkinti klientų paklausą.

3. Pakeitimas

Sakinys „Vartojimui tinkamas sunokimas: ne mažiau kaip 60 dienų.“ pakeičiamas sakiniu „Vartojimui tinkamas sunokimas: ne mažiau kaip 45 dienos.“.

Laikas, kurio reikia vartojimui tinkamam sunokimui pasiekti, pakeičiamas nuo 60 iki ne mažiau kaip 45 dienų.

Sumažinus „Bovški sir“ svorį ir dydį, taip pat sutrumpėjo sūrio nokimo laikas, nes mažesni sūriai sunoksta greičiau ir po 45 dienų yra sunokę tiek, kad tinka vartoti.

Laikotarpio sutrumpinimas nedaro poveikio nei natūraliems brandinimo procesams, nei galutinėms produkto charakteristikoms.

5.2. Gamybos būdas

1. Pakeitimas

Specifikacijos 3.2.1 punkto (Pieno paruošimas sūrio gamybai) pirmas sakinys „Ne mažiau kaip 80 % avių pieno turi būti pagaminta iš vietinės „Bovec“ veislės avių pieno.“ pakeičiamas sakiniu „Ne mažiau kaip 80 % avių pieno turi būti pagaminta iš vietinės „Bovec“ veislės avių ir šios veislės mišrūnų (pvz., patobulintos „Bovec“ veislės avių) pieno.“.

Šis pakeitimas susijęs su 5.1 skirsnio (Produkto aprašymas) 1 pakeitimu.

2. Pakeitimas

2 skyriaus („Bovški sir“ techninio gamybos proceso aprašymas) 11 punktas (Nokinimas) iš dalies keičiamas taip: „Sūris tinkamas vartoti ne mažiau kaip po 45 dienų nokinimo.“.

3.2.8 punkte (Sūrio nokinimas) ir 3.2.9.1 punkte (Sūrio vertinimas) „60 dienų“ sūrio nokinimo trukmė pakeičiama į „45 dienų“.

Šis pakeitimas susijęs su 5.1 skirsnio (Produkto aprašymas) 3 pakeitimu.

5.3. Ryšys su geografine vietove

Pakeitimas

Specifikacijos 5.1.3.2 punkte (Pieno gamyba) esamas tekstas „„Bovški sir“ gaminti skirtas perdirbamas pienas gaunamas melžiant vietinės „Bovec“ veislės avis (išsamiau aprašyta toliau)“ pakeičiamas tekstu „„Bovški sir“ gaminti skirtas perdirbamas pienas gaunamas melžiant vietinės „Bovec“ veislės avis (išsamiau aprašyta toliau) ir šios veislės mišrūnų, pvz., patobulintos „Bovec“ veislės avių, išvestų sukryžminus vietinės „Bovec“ veislės ir „East Friesian“ veislės avis, kurios yra ypač vaisingos ir kurių primilžis yra labai didelis. „Bovec“ veislės avys buvo sukryžmintos siekiant padidinti jų primilžį.“

Šis pakeitimas susijęs su 5.1 skirsnio (Produkto aprašymas) 1 pakeitimu.

5.4. Ženklinimas

Pakeitimas

Specifikacijos 5.3 punktas („Bovški sir“ logotipas) išbraukiamas.

Tai taip pat daro poveikį pakeitimui 3.2.9.2 punkte (Ženklinimas), kurio pirmame sakinyje nurodyta, kad „visus specifikacijos reikalavimus atitinkantys sūriai ženklinami nurodant gamintojo pavadinimą, pavadinimą „Bovški sir“ ir logotipą (pavaizduota toliau), atitinkamą Bendrijos ženklą ir nacionalinį kokybės simbolį“. Šis sakinys pakeičiamas tokiu sakiniu: „Visus specifikacijos reikalavimus atitinkantys sūriai turi būti ženklinami nurodant gamintojo pavadinimą, pavadinimą „Bovški sir“ ir atitinkamą Bendrijos simbolį.“.

„Bovški sir“ logotipas priklauso Društvo rejcev drobnice Bovške („Bovec“ veislės avių ir ožkų augintojų asociacija). Kadangi „Bovški sir“ gamintojai neprivalo būti asociacijos nariais, būtų neteisinga reikalauti, kad gamintojai, kurie nėra asociacijos nariai, naudotų jos logotipą. Jei gamintojai, kurie nėra asociacijos nariai, nori naudoti jos logotipą, jie gali jį gauti iš asociacijos.

5.5. Kita

Pakeitimas

Kita. Vertinimo lapas

5.2 punkto („Bovški sir“ vertinimo po nokinimo forma) lentelėje „Minimalus kiekvienos savybės įvertinimas balais“ nustatytas mažiausias balų skaičius, kuris sūriui turi būti skiriamas už išorinę išvaizdą, spalvą, minkštimą, skerspjūvį, aromatą ir skonį. Lentelėje pakeistas minimalus balų, skiriamų už sūrio išorinę išvaizdą, skerspjūvį ir aromatą, skaičius. Minimalus balų skaičius už išorinę išvaizdą padidintas nuo 1,5 iki 1,75, už skerspjūvį sumažintas nuo 2,5 iki 2,0, o už sūrio aromatą padidintas nuo 1,5 iki 1,75.

Siūlomi pakeitimai grindžiami daugiamečio „Bovški sir“ juslinio vertinimo išvadomis. Svarbiausios atliekant vertinimą kilusios problemos buvo susijusios su sūrio skerspjūviu, nes iš žalio pieno gaminami sūriai retai būna idealaus skerspjūvio. Būta atvejų, kai tam tikrų sūrių nebuvo galima parduoti dėl balo už skerspjūvį, net jei visos kitos charakteristikos buvo įvertintos gerai.

Padidintas minimalus už išorinę išvaizdą skiriamų balų skaičius, nes išorinė išvaizda taip pat yra svarbi ir byloja apie sūrio konsistenciją bei švarumą ir rodo, kad gamintojas tinkamai juo rūpinosi. Taip pat padidintas minimalus už aromatą skiriamų balų skaičius, nes tai pirmasis požymis, kad sūris neatitinka reikalavimų.

BENDRASIS DOKUMENTAS

„Bovški sir“

ES Nr.: PDO-SI-0423-AM01 - 2.9.2020

SKVN (x) SGN ( )

1. Skvn pavadinimas (-ai)

„Bovški sir“

2. Valstybė narė arba trečioji šalis

Slovėnija

3. Žemės ūkio produkto arba maisto produkto aprašymas

3.1. Produkto rūšis

1.3 klasė. Sūriai

3.2. Produkto, kurio pavadinimas nurodytas 1 punkte, aprašymas

„Bovški sir“ yra labai riebus, kietas sūris. Jis gaminamas iš ne mažiau kaip 80 % vietinės „Bovec“ veislės avių ir šios veislės mišrūnų (pvz., patobulintos „Bovec“ veislės avių) žalio pieno, tačiau jame taip pat gali būti iki 20 % karvių ar ožkų pieno. Sūrio galva yra 17–26 cm skersmens, 8–12 cm aukščio ir 1,8–4,5 kg svorio. Sūrio pluta yra kieta, lygi ir plokščia, nuo pilkšvai rudos iki šviesiai rusvos spalvos. Šonai yra šiek tiek išgaubti, o kraštai – suapvalinti. Minkštimas yra standus, elastingas ir tirštas, lengvai laužomas į gabalėlius, bet netrupa. Jis yra vienodos pilkšvai gelsvos spalvos, jame matyti nedaug tolygiai išsidėsčiusių lęšio dydžio akučių, kartais – mažų skylučių ir įtrūkimų. Ilgiau brandintų sūrių minkštimas yra standesnis ir trapesnis. Sūriai yra sodraus, stipraus ir aštroko aromato ir skonio. Jie brandinami nuo 45 dienų iki dvejų metų. Jei sūris gaminamas naudojant karvių ar ožkų pieną, jo skonis ir aromatas yra švelnesni. „Bovški sir“ sausos medžiagos kiekis sudaro ne mažiau kaip 60 %, o riebalų kiekis – 45 % sausosios medžiagos kiekio.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

„Bovški sir“ gaminamas iš vietinės „Bovec“ veislės avių ir šios veislės mišrūnų (patobulintos „Bovec“ veislės avių) žalio pieno arba iš avių, ožkų ir karvių pieno mišinio. Ožkų ar karvių pienas negali viršyti 20 % bendro pieno kiekio. „Bovški sir“ yra gaminamas tik gyvulių laktacijos laikotarpiu, kuris sutampa su ganyklų augimo laikotarpiu, kai gyvuliai ganosi. Gyvulių laktacijos laikotarpiu pagrindinį pašarą daugiausia sudaro ganyklų žolė, papildomai gali būti duodama šieno ir siloso. Pagrindinis pašaras dienos racione turi sudaryti ne mažiau nei 75 % sausosios medžiagos.

3.4. Specialūs gamybos veiksmai, atliktini nustatytoje geografinėje vietovėje

Visi „Bovški sir“ gamybos veiksmai – nuo pieno gamybos iki sūrio gamybos ir brandinimo – turi vykti nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kitos taisyklės

—

3.6. Specialios produkto registruotu pavadinimu ženklinimo etiketėmis taisyklės

Visus specifikacijos reikalavimus atitinkantys sūriai ženklinami nurodant gamintojo pavadinimą, saugomą pavadinimą ir atitinkamą ES logotipą. Jei gaminant sūrį buvo naudotas ožkų ar karvių pienas, būtina nurodyti naudoto pieno kiekį procentais. Gamintojai gali nurodyti, kad sūris buvo brandinamas ilgiau nei metus, yra ekologiškas arba buvo pagamintas kalnų sūrinėje.

4. Glaustas geografinės vietovės apibūdinimas

Pieno, skirto „Bovški sir“ gamybai, ir „Bovški sir“ gamybos geografinės vietovės riba šiaurėje ir vakaruose eina palei šalies sieną su Italija, nuo Mažojo Mangarto kalno ir Didžiojo Mangarto kalno iki Učjės sienos kirtimo vietos. Nuo pasienio geografinės vietovės riba kerta Mažojo Muzeco kalno ir Didžiojo Muzeco kalno viršūnes, apima visą Božcos kalną iki Na Vrhu, eina Hribo kryptimi, kerta Pirovecą, Krasji Vrh kalną, Zaprikrajaus kalną, Zaplečės kalną iki pat Lopatniko kalno ir Krno kalno, Mažojo Šmohoro kalną, Bogatino kalną, Vratcą iki pat Lanževicos kalno, Malą Vratą, Veliką Vratą, Travniką, Mažosios Špičjės kalną ir Kanjeveco kalną, per Triglavo kalną ir Luknią iki Križo, Prisojniko kalną, Mažosios Mojstrovkos kalną, per Travniką iki Jaloveco kalno, Kotovo Sedlo, Mažojo Mangarto kalną ir atgal iki šalies sienos su Italija. Nurodytos pasienyje esančios vietovės patenka į geografinę vietovę.

5. Ryšys su geografine vietove

„Bovški sir“ yra šimtametes gamybos tradicijas turintis gaminys. Iš archeologinių duomenų matyti, kad Boveco regione žmonės gyvena tūkstančius metų. Manoma, kad šiame kalnų regione sūris imtas gaminti maždaug prieš tris tūkstančius metų – tuo pat metu, kai buvo pradėti kalti geležies dirbiniai. „Bovec“ veislė rašytiniuose šaltiniuose pirmą kartą paminėtas 1174 metais, o sūrio gaminimas šioje vietovėje minimas 14 amžiaus šaltiniuose. Žemės registrai ir kiti to laikmečio registrai rodo, kad sūris buvo vertinga prekė, nes ūkių, žvejybos teisių ir kiti mokesčiai buvo skaičiuojami sūriais (Rutar, 1882). Pavadinimas „Bovški sir“ (it. Formaggio di Plezo vero) buvo pirmą kartą paminėtas kainyne 1756 m. Italijos Udinės mieste; taip pat matyti, kad „Bovški sir“ kainos buvo gerokai didesnės nei kai kurių kitų rūšių sūrių. Ganymo ir sūrio gamybos metodai ir kalnų taisyklės aprašytos „Pašni red“ (ganyklų valdymo nuostatai). Dr. Henrikas Tuma leidinyje „Planinski vestnik“ aprašė „Pašni red“ ir darbo dieną ant Zapotoko kalno virš Zadnja Trentos slėnio prieš prasidedant Pirmajam pasauliniam karui. Tai rodo, kad, nepaisant technologijų pažangos, „Bovški sir“ gamyba išliko beveik tokia pati, kokia buvo prieš keletą amžių. Aukštikalnių ganyklomis ir stačiais šlaitais pasižyminčioje geografinėje vietovėje yra labai nedaug intensyviajam ūkininkavimui tinkamos žemės. Visa geografinė vietovė priklauso tinklui „Natura 2000“, jos didžioji dalis išsidėstė Triglavo nacionaliniame parke. Geografinei vietovei būdingas Alpių ir žemyninis klimatas, iš dalies veikiamas palei Sočos upę plintančio Viduržemio jūros klimato. Krituliai yra gausūs visus metus (Boveco regione vidutinė kritulių norma 1961–1990 m. buvo 2 735 mm per metus). Kai kuriuose aukštais kalnais apsuptuose slėniuose saulės nėra iki dviejų mėnesių per metus. Gausus lietus, sausros ir vėjai veikia negilų dirvožemį, žolė želia prastai, todėl šioje vietovėje geriausia auginti avis ir ožkas.

„Bovški sir“ gaminamas iš vietinės „Bovec“ veislės avių ir jų mišrūnų (patobulintos „Bovec“ veislės avių) pieno. „Bovec“ veislės avys šimtmečius buvo auginamos aukštutiniame Sočos slėnyje ir pavadintos Boveco miesto vardu. „Bovec“ avių veislė yra vietovei būdinga pieninė veislė, kurios ypatybės – nedidelės galvos ir trumpos ausys. Iki šių dienų pagrindinis avių auginimo aspektas – jų prisitaikymas prie sunkių ganymo ir auginimo sąlygų, pripratinimas ganytis kalvotose ir kalnuotose vietovėse, ramaus būdo, ilgaamžiškumo ir ištvermės ugdymas. „Bovec“ veislės avių piene yra daugiau riebalų ir sausųjų medžiagų nei kitų Slovėnijos pieninių avių veislių piene, o tai lemia sūrio gamybos produktyvumą ir skonį. Patobulinta „Bovec“ avių veislė išvesta kryžminant vietinės „Bovec“ veislės avis su „East Friesian“ veislės avimis, kurios yra ypač vaisingos ir kurių primilžis yra labai didelis. Vietinė „Bovec“ avių veislė buvo patobulinta siekiant išvesti didesnes avis, kurios galėtų duoti daugiau pieno.

Laktacijos laikotarpiu pieniniai gyvuliai, kurių pienas naudojamas „Bovški sir“ gamybai, ganosi visoje geografinėje vietovėje. Gyvuliai ganomi laikantis tradicijų, taip pat tai yra vienintelis finansiniu požiūriu įmanomas būdas. Tai reiškia, kad pieno, skirto „Bovški sir“ gamybai, gamybos metu gyvulių pašarų racioną daugiausia sudaro šviežia ganyklų žolė ir tai iš esmės lemia „Bovški sir“ būdingą skonį ir aromatą. Aukštis, klimatas ir geologinė dirvožemio sudėtis prisideda prie išskirtinės augalijos įvairovės ganyklose. Geografinėje vietovėje auga Alpių, žemyniniam ir Viduržemio jūros regionams būdingi augalai.

Nuoroda į paskelbtą produkto specifikaciją

https://www.gov.si/assets/ministrstva/MKGP/PODROCJA/HRANA/SHEME-KAKOVOSTI/SPECIFIKACIJE-EVROPSKA-KOMISIJA/Bovski_sir_specifikacija.pdf.

(1) OL L 343, 2012 12 14, p. 1.